Det er ikke første gang, 19-årige Jasmin Heilmann møder socialministeren, men det er første gang ministeren besøger Jasmin på det kollegie, hun bor på i Thisted. Jasmin Heilmann er opvokset med en alkoholisk mor, der ikke kunne tage vare på hende. Hun kom først i familiepleje som 9-årig, og det mener hun var for sent. -	Jeg ville gerne have været fjernet før fra min mor, fordi jeg oplevede rigtig mange ting, som et barn ikke burde opleve, siger Jasmin Heilmann. Kronikken i Politiken I november 2019 skrev Jasmin Heilmann og fem andre tidligere anbragte en kronik i 2019 i Politiken om deres erfaringer som anbragte børn. Her kom de med ti råd til politikerne. Den læste statsministeren og socialministeren, der inviterede dem til Marienborg for at høre mere. Kort efter handlede store del af statsministeren nytårstale om netop det møde. Efterfølgende har Jasmin og andre tidligere anbragte holdt en række møder med flere ministre. Her har Jasmin fortalt om hvordan plejefamilier og sagsbehandlere kan klædes bedre på, og så har hun fortalt, hvordan hjælp fra en frivillig mentor har været afgørende for hende. -	Jeg er jo færdig i “systemet”, men jeg er glad for at der bliver taget hånd om alle de børn, der ikke er færdige, og der vil jo også komme flere børn til, siger Jasmin Heilmann. Kaffe i stedet for onlinemøder Da coronaen spændte ben for fysiske møder holdt Astrid Krag (S) flere møder online med Jasmin Heilmann for at få input fra hende, og nu drikker de så kaffe sammen i Thisted. -	Det er jo helt fantastisk at kunne få lov at se hende i levende live og sige tak for alle de mange vigtige indspark, som hun er kommet med, siger Astrid Krag. Nye rettigheder Efter møderne med de tidligere anbragte børn vedtog alle partier i Folketinget undtagen Nye Borgerlige den nye barnets lov. Den nye Barnets Lov giver udsatte børn en række nye rettigheder. For eksempel får børnene selvstændig partsstatus, fra de er 10 år, mod 12 år i dag, får ret til at sige nej til samvær med biologiske forældre, tydeligere ret til at bede om en anbringelse og ret til at klage over hjemgivelse, fra man er 10 år. Brugen af frivillige mentorer skal øges - ligesom Jasmin har anbefalet. Savner fokus på uddannelse Jasmin Heilmann savner, at den nye lov sikrer anbragte børn og unge et godt læringsmiljø. Tal fra Vive – Det nationale forsknings- og analysecenter for velfærd- viser, at 37 procent af tidligere anbragte unge er hverken i gang med en uddannelse eller i job som 18-årig. Det tal er for deres jævnaldrende fem procent. -	Det er ikke alle lærere, der ved, hvad de skal stille op med et barn, der er anbragt og har det sværere end de andre, siger Jasmin Heilmann. Jasmin mener at regeringen mangler at lave en aftale der skal ruste folkeskolelærere bedre til at stille krav til og tage sig af anbragte børn. Sådan en aftale arbejder regeringen på at lave i efteråret. Se historien om socialministerens besøg hos Jasmin fortalt som tv-indslag:
En 19-årig kvinde fra Thisted har haft stor indflydelse på en ny lov om anbringelser af børn. Fredag fik hun besøg af socialminister Astrid Krag (S).